RESOLUCIÓN do 18 de xullo de 2012, da Secretaría Xeral da Igualdade, pola que se resolven as solicitudes de axudas e subvencións a entidades de iniciativa social sen ánimo de lucro para programas para mulleres e recursos integrais para xestantes e lactantes, convocadas pola Resolución do 5 de xaneiro de 2012 e cofinanciadas polo Fondo Social Europeo.
Consellería de Presidencia, Administracións Públicas e Xustiza — III. Outras disposicións — 30/07/2012

Pola Resolución do 5 de xaneiro de 2012 da Secretaría Xeral da Igualdade (DOG núm. 17, do 25 de xaneiro), convocáronse as axudas e subvencións a entidades de iniciativa social sen ánimo de lucro para programas para mulleres e recursos integrais para xestantes e lactantes para o ano 2012.
Segundo o artigo 10.4 das bases reguladoras, establecidas na Resolución do 10 de maio de 2011 (DOG núm. 96, do 19 de maio) e de conformidade co establecido no artigo 59.6.b) da Lei 30/1992, do 26 de novembro, de réxime xurídico das administracións públicas e do procedemento administrativo común, a notificación individual das resolucións das axudas poderá ser substituída pola publicación no Diario Oficial de Galicia e na páxina web da Secretaría Xeral da Igualdade.
Unha vez rematada a fase de instrución das solicitudes recibidas na Secretaría Xeral da Igualdade, avaliadas as solicitudes pola comisión de valoración prevista no artigo 8 das bases reguladoras, vista a proposta de resolución formulada polo órgano instrutor e tendo en conta as dispoñibilidades orzamentarias,
Primeiro. Conceder as axudas e subvencións económicas para o financiamento das actuacións que se indican no anexo I, con indicación do programa cofinanciado, o tope de axuda ou tope de gasto subvencionable, a contía da concesión e o tipo de axuda e/ou tipo de gasto subvencionado, a favor das entidades de iniciativa social sen ánimo de lucro, como consecuencia da aplicación dos criterios establecidos no artigo 9 das bases reguladoras, por un importe total de 889.583,00 euros, con cargo á aplicación orzamentaria 04.40.313B.481.2 (código de proxecto 2011 00104) dos orzamentos vixentes deste departamento. Estas axudas están cofinanciadas ao 80 % con fondos FSE no Programa operativo de Galicia 2007-2013, eixe 2 tema prioritario 71.
Segundo. Excluír e declarar desistidas as solicitudes que se relacionan no anexo II, con indicación da causa específica, por non cumprir o requisito de emenda e/ou achega dos documentos preceptivos no prazo establecido, segundo o disposto no artigo 7 das bases reguladoras, ou ben por non cumprir os requisitos establecidos no artigo 1 das bases reguladoras ao tratarse de propostas carentes de todos os requisitos necesarios de definición e desenvolvemento exixidos para as accións dos programas e recursos para mulleres susceptibles de inclusión no ámbito da convocatoria.
Terceiro. De conformidade co artigo 17.2 das bases reguladoras realizarase un primeiro pagamento do 80 % da contía da subvención concedida, en concepto de pagamento anticipado, unha vez publicada a resolución de concesión. O 20 % restante, ou a parte que corresponda, librarase logo da completa xustificación polas entidades beneficiarias do cumprimento da finalidade para a cal se concedeu a subvención e demais condicións exixidas na Resolución do 10 de maio de 2011.
Cuarto. Informar as entidades beneficiarias que a obtención de axuda comunitaria implica a aparición na lista pública de persoas beneficiarias que a autoridade de xestión do programa operativo publicará conforme o previsto no artigo 7.2.d) do Regulamento (CE) 1828/2006 da Comisión, do 8 de decembro de 2006 (DOUE L/45, do 15 de febreiro de 2007) e que na devandita lista figurarán os datos de identidade ou denominación social, das operacións e da contía de fondos públicos asignada a cada operación.
Quinto. A percepción destas axudas é compatible con outras subvencións, axudas e ingresos ou recursos para a mesma finalidade, procedentes de calquera outra administración ou ente público ou privado. Non obstante, os gastos financiados ao abeiro da convocatoria non poderán acollerse a outras axudas procedentes do Fondo Social Europeo ou doutros fondos ou instrumentos financeiros comunitarios.
Sexto. A data límite de presentación da xustificación dos gastos efectuados será o 30 de novembro de 2012 e realizarase de acordo co establecido no artigo 16 das bases reguladoras. As entidades beneficiarias presentarán, conforme o disposto nese artigo, a documentación acreditativa que se sinala, nun único exemplar orixinal:
a) Solicitude de cobramento formulada no anexo IX (publicado na Resolución do 10 de maio de 2011, DOG do 19 maio).
b) Certificado de gasto realizado no anexo X (as entidades beneficiarias que teñan que incluír un elevado número de xustificantes poden optar por presentar este certificado no formulario oficial publicado na Resolución do 10 de maio de 2011, DOG do 19 de maio, ou ben nun elaborado por elas adaptado ao volume de documentos. Neste caso teñen que respectar exactamente o modelo sen excluír ningún dos datos nel exixidos, en caso contrario será rexeitado). Nesta certificación teñen que incluírse todos os gastos do proxecto segundo o indicado pola entidade na súa solicitude, independentemente de seren gastos subvencionables.
c) Declaración de axudas actualizada na data de xustificación no anexo V publicado na Resolución de 5 de xaneiro de 2012, DOG do 25 de xaneiro.
d) Memoria xustificativa en formato electrónico. A memoria elaborarase seguindo as indicacións fixadas nas bases reguladoras e xuntaráselle copia das enquisas de satisfacción cubertas polas mulleres beneficiarias das accións integradas do programa. Cada entidade beneficiaria elaborará e remitirá, por correo electrónico, o modelo de enquisa para a súa supervisión á Subdirección Xeral de Promoción da Igualdade. Así mesmo, como documento anexo á memoria, as entidades beneficiarias incluirán a relación de mulleres beneficiarias que conterá os datos de identidade e residencia para os únicos efectos da realización das accións de control establecidas na normativa aplicable, consonte co disposto no artigo 6.4 das bases reguladoras.
e) Fotografías do lugar de realización da acción.
f) As entidades que sexan beneficiarias de axudas por ocupación presentarán, xunto coa documentación anterior, certificación de estadías na cal constará cada número de entrada co número de días de estadía correspondentes e a data de entrada e de saída, a certificación comprenderá as estadías atendidas entre o 1 de decembro de 2011 e o 30 de novembro de 2012 como máximo.
g) As entidades que sexan beneficiarias de axudas tipo incentivo presentarán, xunto cos documentos sinalados nas letras a), b), c), d), e), certificación do importe dos custos de persoal no anexo VIII publicado na Resolución do 5 de xaneiro de 2012, DOG do 25 de xaneiro e informe de vida laboral das persoas traballadoras que se inclúan nese certificado que reflicta a alta desde o inicio da contratación.
h) As entidades que sexan beneficiarias de subvención por gasto corrente e de persoal presentarán, xunto cos documentos sinalados nas letras a), b), c), d), e), as facturas orixinais (ou documentos de valor probatorio equivalente) acreditativas dos gastos correntes e de persoal subvencionables xunto cos xustificantes bancarios que acrediten o seu pagamento, presentaranse ordenadas conforme a relación clasificada dos gastos certificados e a cada unha xuntarase o correspondente xustificante de pagamento.
Os gastos que se subvencionarán deberán respectar o disposto na Orde TIN/2965/2008, do 14 de outubro, pola que se determinan os gastos subvencionables polo Fondo Social Europeo durante o período de programación 2007-2013 e na Orde TIN/788/2009, do 25 de marzo, que a modifica e o establecido ao respecto nas bases reguladoras. En todo caso debe terse en conta que:
– Os gastos de persoal xustifícanse con nóminas pagadas, documentos de cotización á Seguridade Social pagados e documentos acreditativos da retención a conta do IRPF, na xustificación debe constar (preferentemente na memoria) a asignación da persoa ás tarefas, as súas funcións e competencias e o tempo desempeñado.
– Na xustificación de gastos de desprazamentos é necesario presentar a orde de servizo asinada pola persoa responsable da entidade onde se indiquen o motivo do desprazamento, a data e lugar, os datos de identidade da persoa que realiza o servizo, o custo deste co método de cálculo e o documento acreditativo do pagamento.
– Os gastos indirectos e xerais presentaranse xunto co documento en que a entidade estableceu, de acordo con principios e normas de contabilidade xeralmente admitidas, o método, equitativo e xustificado, de rateo para a súa imputación de acordo co gasto real incorrido e na medida en que tales custos correspondan ao período en que efectivamente se realiza a acción e sexan efectivamente necesarios para a súa execución, tendo en conta que as entidades son responsables da veracidade e exactitude dos custos xerais imputados, dos criterios de repartición empregados e de manter os rexistros e a documentación xustificativa soporte dos custos e dos cálculos á disposición dos órganos de control.
– Cando o programa fose financiado, ademais de coa subvención, con fondos propios ou outras axudas ou recursos, deberá acreditarse na xustificación o importe, procedencia e aplicación de tales fondos ao programa subvencionado.
– A data límite de xustificación é a data límite de realización de gastos e tamén a data límite de realización dos pagamentos dos ditos gastos, sen prexuízo do disposto no punto 2 do artigo 16 das bases reguladoras.
Sétimo. As entidades beneficiarias deberán dar a adecuada publicidade do carácter público do financiamento en todas as actuacións que deriven da execución do proxecto, en cumprimento do artigo 15.3 da Lei 9/2007, do 13 de xuño, de subvencións de Galicia. En concreto, deberán facer constar, na súa publicidade ou na información que xeren en relación co proxecto subvencionado, o financiamento das súas actuacións con fondos da Xunta de Galicia a través da Secretaría Xeral da Igualdade e do Fondo Social Europeo. Para isto, no lugar onde se realicen as actuacións deberá figurar, de forma visible, un cartel informativo no cal aparezan os anagramas da Secretaría Xeral da Igualdade da Xunta de Galicia e do Fondo Social Europeo en aplicación do disposto na normativa aplicable. Na páxina web oficial da Secretaría Xeral da Igualdade infórmase das características do dito cartel e dos logos e lendas de obrigada inclusión.
Cando o proxecto teña publicidade nun sitio da internet, deberán figurar na súa páxina de inicio e en lugar visible as citadas referencias; cando se materialice nunha aplicación informática deberán facerse as citadas referencias na zona de inicio ou menú principal da aplicación informática, así como na epígrafe de información da aplicación (axuda, acerca de ou similares).
Cando o proxecto dea lugar a documentación (manuais, cadernos, enquisas, folletos, notas informativas, CD-Rom) deberán constar na dita documentación as citadas referencias, que se colocarán na contraportada no caso das publicacións.
Oitavo. De acordo co disposto no artigo 18 das bases reguladoras, o incumprimento por parte das entidades beneficiarias de calquera das obrigas establecidas na normativa aplicable a estas subvencións, incluída a publicidade das accións subvencionadas dará lugar, logo de o oportuno expediente, á obriga de reintegrar a contía indebidamente percibida e aos xuros de demora correspondentes e, se é o caso, á perda do dereito ao cobramento das cantidades pendentes de percibir, conforme o establecido na Lei 9/2007, do 13 de xuño, de subvencións de Galicia, e na súa normativa de desenvolvemento.
Noveno. As entidades beneficiarias das subvencións adquiren os compromisos e obrigas que, de conformidade co establecido no artigo 11 da Lei 9/2007, do 13 de xuño, de subvencións de Galicia, se establecen no artigo 13 das bases reguladoras, sen prexuízo das demais obrigas que resulten da normativa aplicable.
Décimo. Esta resolución esgota a vía administrativa e contra ela poderá interpoñerse recurso potestativo de reposición ante a secretaria xeral da Igualdade, no prazo dun mes, contado desde o día seguinte ao desta publicación, de conformidade co establecido nos artigos 107, 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, na súa redacción dada pola Lei 4/1999, do 13 de xaneiro, ou ben directamente recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao desta publicación, de acordo co establecido nos artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Disposición derradeira
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 18 de xullo de 2012